आईएएस को सोने की चॉकलेट दिलाने वाला सीबीआई के घेरे में
भास्कर न्यूज | रायपुर/नई दिल्ली
सीबीआई रिश्वत कांड में सीबीआई ने उस बिचौलिए का पता लगा लिया है, जिसने आईएएस के साले अमित अग्रवाल को 30 लाख का सोना दिलवाया था। सोना चॉकलेट जैसे आकार में था। बिचौलिये को सीबीआई ने दिल्ली बुलाया है। वह बुधवार की शाम फ्लाइट से रवाना हो गया। बिचौलिये को जिसने सोना उपलब्ध कराया, उस सराफा कारोबारी का भी पता लगा लिया गया है।
सीबीआई ने हालांकि उस सराफा कारोबारी को अभी पूछताछ के लिए नहीं बुलाया है। जानकारों के अनुसार पहले बिचौलिए से जानकारी ली जाएगी। माना जा रहा है कि उसने और भी कई सराफा कारोबारियों से आईएएस और उसके परिवार के सदस्यों के साथ डिलींग करवायी है। इस बारे में पूछताछ करने के बाद सराफा कारोबारियों को पूछताछ के लिए बुलाया जाएगा। सीबीआई रिश्वत कांड में हवाला के बड़े रैकेट का क्लू तलाश कर रही है। कुछ हवाला कारोबारी अफसरों की निगरानी में हैं। उनका रिकार्ड चेक किया जा रहा है।
कोई क्लू नहीं दिया आईएएस ने : बुधवार को दिलली में सीबीआई ने आईएएस बीएल. अग्रवाल और सैयद बुरहानुद्दीन को आमने-सामने बिठाकर इंटेरोगेशन किया। लगभग 2-3 घंटे तक चली पूछताछ के दौरान सीबीआई का मुख्य मुद्दा हवाला के जरिए हुए लेन-देन और उसके स्रोतों का पता लगाना था। सीबीआई को जो संकेत मिले हैं उसके आधार पर इस मामले के तार मध्यप्रदेश, दिल्ली , हैदराबाद और पुणे के कुछ ठिकानों से जुड़े हो सकते हैं, ऐसे में इन जगहों पर भी छापेमारी करते हुए सबूत जुटाने का प्रयास कर सकती है। बताया जा रहा है कि बुधवार को सीबीआई ने दोनों से यह जानने की कोशिश की कि सीबीआई से राज्य एसीबी को केस ट्रांसफर के लिए बनाई गई पूरी योजना में लेन-देन हुआ है, उसमें कौन-कौन लोग शामिल थे। बीएल सीबीआई में दर्ज आय से अधिक संपत्ति के मामले को छत्तीसगढ़ में ट्रांसफर कराना चाहते थे। सीबीआई ने इस पूरे प्लान को लेकर करीब 250 लोगों के काल डिटेल भी निकाले हैं।
इनमें सराफा और हवाला कारोबारियों के साथ अन्य लोग भी शामिल हैं।
इन पर नजर रखने सीबीआई की एक टीम रायपुर में सक्रिय है। दिल्ली से मिले निर्देशों के बाद यहां कभी भी छापेमारी की जा सकती है। अग्रवाल ने पूछताछ के दौरान कोई ठोस जानकारी नहीं दी, लेकिन संकेतों के आधार पर सीबीआई अन्य राज्यों में भी छापेमारी कर सकती है। सीबीआई को यह भी अंदेशा है कि बुरहानुद्दीन और भगवान सिंह इससे पहले भी और लोगों का इस तरह के काम कर चुके हैं। वे पिछले 10 सालों से रायपुर आते-जाते रहे हैं। इसीलिए सीबीआई ने हवाला कारोबारियों के नाम जानने में दिलचस्पी दिखाई ताकि शक के दायरे में जो भी हो,उनसे भी पूछताछ की जाए।
बीएल का कमरा किया सील, बोर्डे को सरकारी गवाह बनाने की तैयारी--- इधर बीएल अग्रवाल की गिरप्तारी के बाद मंत्रालय प्रशासन ने महानदी भवन स्थित उनके दप्तर को सील कर दिया है। यह भी सीबीआई के निर्देश पर किया गया है। सूत्रों के मुताबिक आज हुई पूछताछ में मिली जानकारी के आधार पर सीबीआई अग्रवाल के निजी स्टाप को दोबारा इंटेरोगेट कर सकती है। इनमें से निज सचिव बीडी बोर्डे को सरकारी गवाह बनाने की भी खबर है। दो दिन पहले ही बोर्डे सीबीआई मुख्यालय से लौटे हैं। विभाग ने उन्हें कल ही जीएडी पूल में वापस भेज दिया था।
hin_Deva bho_Deva hin_Deva hin_Deva hin_Deva hin_Deva hin_Deva hin_Deva